b'\n_START_ARTICLE_\nAfera Depala vas\n_START_PARAGRAPH_\nAfera Depala vas (tudi afera Smolnikar) je bila politi\xc4\x8dna afera v Sloveniji, ki je izbruhnila leta 1994 v Depali vasi z aretacijo Milana Smolnikarja, ki je nezakonito zbiral informacije o Ministrstvu za obrambo (MORS)._NEWLINE_Povod za afero je bila aretacija tajnega policijskega sodelavca Smolnikarja 20. marca 1994 v Depali vasi pri Dom\xc5\xbealah. Aretacijo so izvedli \xc5\xa1tirje pripadniki Slovenske vojske, vsi poobla\xc5\xa1\xc4\x8dene uradne osebe: Darko Njavro, Robert Suhadolnik (pripadnika 1. specialne brigade MORiS), Simon Krejan in Andrej Podbregar (pripadnika VOMO). Kot utemeljitev aretacije je bilo navedeno dejstvo, da je Smolnikar zbiral zaupne informacije in imel v lasti zaupne dokumente MORS, ki jih je pridobil nezakonito. Smolnikar je namre\xc4\x8d prek svojega \xc2\xbbpiclja\xc2\xab\xc2\xa0Mitjo Kunstlja pridobival razli\xc4\x8dne dokumente MORS, ki so bli kasneje objavljeni v Mladini in Nedeljskem dnevniku. Zaradi nezakonitih no\xc4\x8dnih vaj pod imenom "MANEVER", ki jih je podpisal Tone Krko\xc4\x8d in predvidevanja, da se v Sloveniji pripravlja dr\xc5\xbeavni udar, je policija za\xc4\x8dela zbirati informacije o delovanju MORS. Po aretaciji so na ra\xc4\x8dun Jan\xc5\xa1e letele obto\xc5\xbebe o prekora\xc4\x8ditvi pooblastil zaradi aretacije \xc2\xbbcivilista\xc2\xab. Zaradi tega je bila ustanovljena komisija Dr\xc5\xbeavnega zbora za preiskavo afere Depala vas, ki jo je vodil pravnik France Bu\xc4\x8dar ter skupna komisija na Obrambnem in Notranjem ministrstvu. Slednja je ugotovila, da je pri\xc5\xa1lo do prekora\xc4\x8denja pooblastil, na podlagi \xc4\x8desar je takratni predsednik vlade Janez Drnov\xc5\xa1ek podal predlog za razre\xc5\xa1itev takratnega ministra za obrambo Jan\xc5\xa1e. Predlog je podprl dr\xc5\xbeavni zbor in Jan\xc5\xa1a je bil razre\xc5\xa1en. Isto\xc4\x8dasno so se za\xc4\x8deli protesti v podporo odstavljenemu obrambnemu ministru Jan\xc5\xa1i. Na Kongresnem trgu se je ve\xc4\x8dkrat zbrala ve\xc4\x8d kot 30.000 glava mno\xc5\xbeica ljudi. Od afere Depala vas je v Sloveniji razvidna delitev na t.i. \xc2\xbbpomladne stranke\xc2\xab\xc2\xa0in \xc2\xbbstranke tranzicijske levice\xc2\xab. Z obto\xc5\xbebo, da so voja\xc5\xa1ke osebe aretirale civilno osebo na civilnem prostoru in da so ga \xc2\xbbaretirali na grozovit in protipraven na\xc4\x8din\xc2\xab, so bili vsi \xc5\xa1tirje pripadniki Slovenske vojske posledi\xc4\x8dno kazensko ovadeni. Sodni epilog je afera do\xc5\xbeivela \xc5\xa1ele julija 2003, ko je sodi\xc5\xa1\xc4\x8de oprostilo vse \xc5\xa1tiri, z obrazlo\xc5\xbeitvijo, da na\xc4\x8din odvzema prostosti ni bil \xc2\xbbgrozovit\xc2\xab, samo dejanje protipravnega odvzema prostosti \xc2\xbbna negrozovit na\xc4\x8din\xc2\xab\xc2\xa0pa je \xc5\xbee zastaralo. Obdol\xc5\xbeenci so se prito\xc5\xbeili na razsodbo zaradi nezakonite in nepravilne obrazlo\xc5\xbeitve. Vi\xc5\xa1je sodi\xc5\xa1\xc4\x8de je oprostilno sodbo potrdilo, tudi glede pravne podlage za oprostitev, ki so ji obdol\xc5\xbeenci ugovarjali, je pa obdol\xc5\xbeencem pritrdilo, da obrazlo\xc5\xbeitev ni bila povsem pravilna.'